Boxerul australian Tim Tszyu a suferit prima înfrângere din cariera sa, înclinându-se la puncte în faţa americanului Sebastian Fundora, în meciul pentru unificarea titlurilor mondiale WBC şi WBO la categoria super-welter, disputat sâmbătă la Las Vegas (Nevada), informează AFP.
Decizia arbitrilor judecători a fost una împărţită, doi dintre ei acordându-i victoria lui Fundora (116-112 şi 115-113), în timp ce al treilea l-a văzut învingător pe Tszyu (116-112), conform Agerpres.
În vârstă de 26 de ani, Sebastian Fundora a obţinut cu această ocazie a 21-a victorie din cariera sa. El mai are în palmares un egal şi o înfrângere, suferită prin KO, în aprilie 2023, în faţa compatriotului său Brian Mendoza.
Tim Tszyu (29 ani), fiul legendarului pugilist la categoria super-uşoară Kosta Tszyu, a înregistrat primul eşec în 25 de meciuri.
Într-o altă gală de box profesionist, care avut loc sâmbătă la Los Angeles (California), mexicanul Gilberto Ramirez (32 ani) l-a învins la puncte în unanimitate, după 12 reprize, pe francezul Arsen Goulamirian şi a intrat în posesia titlului de campion mondial WBA la categoria grea-uşoară.
Goulamirian (36 ani) deţinea din 2018 centura WBA, pe care a apărat-o anterior cu succes de patru ori. El a suferit sâmbătă prima înfrângere în 28 de meciuri.